kardosdrur/scandi-wiki huggingface dataset:
Scottish Premier League

Scottish Premier League (forkortet: SPL) var den bedste fodboldliga i Skotland i perioden 1998 til 2013, hvor den blev fusioneret med Scottish Football League (med tre divisioner) under dannelse af Scottish Professional Football League med fire divisioner.

Ligaen havde i sin levetid deltagelse af 19 forskellige hold. De to dominerende hold, som også var de eneste, der vandt ligamesterskabet, var de to Glasgow-hold Celtic FC (8 mesterskaber) og Rangers FC (7 mesterskaber). Glasgow er med sine ca 600.000 indbyggere Skotlands største by og disse hold dominerede ligaen både sportsligt og økonomisk. De to holds kampe mod hinanden kaldes Old Firm.

 
Etableret i 1998
Ophørt i 2013
Shea Stadium

William A. Shea Municipal Stadium, normalt forkortet til Shea Stadium, var et baseballstadion i New York. Stadionet var hjemsted for New York Mets hold i Major League Baseball og lå i bydelen Flushing i Queens på Long Island. Den første kamp blev spillet i 1964 på stadionet med plads til 55.601 tilskuere. Fra 1964 til 1983 havde det amerikanske fodboldhold New York Jets også hjemmebane på stadionet. Shea Stadium blev i 2009 afløst af Citi Field, der er bygget ved siden af, og området, hvor Shea Stadion lå, er blev lavet til parkeringsanlæg.

Koncerter 
Udover sportskampe, har en lang række musikere givet koncerter på Shea Stadium. En af de meste kendte koncerter i rock/pop-musikkens historie er The Beatles' koncert den 15. august 1965, da The Beatles åbnede deres nordamerikanske turne for et rekordstort publikum på 55.600 tilskuere. Beatles' koncert på Shea Stadium var den første rockkoncert i historien afviklet på et større stadion. Udover The Beatles har en række andre rockmusikere og bands givet koncerter på Shea Stadium, herunder Grand Funk Railroad, Janis Joplin, Paul Simon, Creedence Clearwater Revival, Steppenwolf, Miles Davis, The Who, The Clash og Rolling Stones og  The Police.

Referencer

Eksterne links 

Baseballstadioner
Idrætsanlæg i USA
Sport i New York City
Coney Island

Coney Island er en halvø, tidligere en ø, i det sydligste Queens og Brooklyn, New York, USA, med en strand mod Atlanterhavet. Det eponyme kvarter er et samfund med 60.000 mennesker i den vestlige del af halvøen, med Seagate mod vest, Brighton Beach og Manhattan Beach mod øst, og Gravesend mod nord.

Området var et større tilflugtssted og sted for flere forlystelsesparker, der nåede sit højeste i det tidlige 20. århundrede. Populariteten dalede efter 2. verdenskrig, og området oplevede flere års forfald. I de senere år er området blevet revitaliseret med åbningen af KeySpan Park, hjem for det succesfulde Brooklyn Cyclones Minor League Baseball-hold.

Stedet forbindes måske af mange også med filmen The Warriors fra 1979.

Forlystelsesparker i USA
Øer i New York
Tidligere øer
Borel-Cantellis lemmaer

I målteorien og sandsynlighedsteorien er Borel-Cantellis lemmaer to lemmaer, der udtaler sig om følger af hændelser (eller mere generelt mængder). Resultaterne er opkaldt efter den franske matematiker Émile Borel og den italienske Francesco Paolo Cantelli.

For et målrum (X, F, μ) siger det første Borel-Cantelli-lemma, at hvis (An) er en følge af mængder i F med

så gælder

hvor "lim sup" er limes superior. Resultatet gælder specielt i et sandsynlighedsrum (X, F, P), hvor det altså siger, at hvis summen af sandsynligheden af en række hændelser An er endelig, da er sandsynligheden for, at uendeligt mange af dem indtræffer lig nul. Hvis for eksempel (Xn) er en følge af stokastiske variable med P(Xn = 0) = 1/n², så er summen af alle P(Xn = 0) endelig (og faktisk lig π²/6 – se Riemanns zetafunktion), og lemmaet siger, at sandsynligheden for, at Xn = 0 for uendeligt mange n er lig 0. Med andre ord er Xn lig 0 næsten sikkert for alle pånær endeligt mange n.

Et andet resultat er det andet Borel-Cantelli-lemma, der siger, at det modsatte delvist gælder: Hvis En er uafhængige hændelser og summen af sandsynlighederne for En divergerer mod uendelig, så er sandsynligheden for, at uendeligt mange af hændelserne indtræffer lig 1.

Antagelsen om uafhængighed kan svækkes til parvis uafhængighed, hvilket dog er sværere at vise. Sætningen om uendeligt mange aber er et specialtilfælde af dette lemma.

Målteori
Sandsynlighedsregning
Islands Folkekirke

Islands Folkekirke (Íslenska þjóðkirkjan eller Þjóðkirkjan) er den evangelisk-lutherske kirke i Island.

Kristendommen blev indført af Altinget i år 1000.
Fra 1104 hørte den islandske kirke til den nordiske kirkeprovins, der havde ærkebiskoppen i Lund som overhoved.
I 1153-1537 hørte Island til den norske kirkeprovins, der havde ærkebiskoppen ved Nidarosdomen i Trondheim som overhoved.
Derefter blev Reformationen gennemført i Island, og den islandske kirke genoptog forbindelsen med den danske kirke.

Folkekirkens retsstilling 
I den islandske forfatningslov fra 1874 indfører religionsfrihed. I paragraf 45 fastslås der desuden, at Den evangelisk-lutherske Kirke er den islandske Folkekirke og understøttes og beskyttes som saadan af det Offentlige. (Denne danske grundlov har siden 1849 haft en tilsvarende bestemmelse.)

I den islandske grundlov står der i paragraf 62, at "Den evangelisk-lutherske Kirke er den islandske Folkekirke og understøttes og beskyttes som sådan af staten. Dette kan ændres ved lov.")

Kirkeskat 
Alle islandske skatteydere betaler kirkeskat. De indkomne afgifter deles mellem Folkekirken og de forskellige trossamfund i forhold til deres medlemstal. Dog udbetales afgiften fra ateisterne til Islands Universitet, der bruger pengene til undervisning.

Denne ordning er fastsat i grundlovens paragraf 64, der lyder: Ingen kan på grund af sin trosbekendelse berøves adgang til den fulde nydelse af borgerlige og politiske rettigheder eller unddrage sig opfyldelsen af nogen almindelig borgerpligt. Ingen er pligtig til at yde personlige bidrag til nogen anden gudsdyrkelse end den, som er hans egen. Dog skal enhver, der ikke er medlem af noget trossamfund, betale en afgift til Islands Universitet. Denne afgift svarer til den afgift, som han ellers skulle have betalt til sit trossamfund. Dette kan ændres ved lov.

Nordiske folkekirker
Medlemmer af Porvoo-fællesskabet
Evangelisk-Lutherske Kirkesamfund
Korsetpiercing

En korsetpiercing er en lang række af piercinger, der følger rygsøjlen på hver sin side ned langs ryggen. Der bliver sat små ringe i piercingerne, og derefter bliver der sat et silkebånd i ringene, så det danner et korset.

Man kan i princippet også lave korset piercinger i siden, ved brystet og ned ad maven.

Korsetpiercinger er ikke udbredt i Danmark.

Se også 
 Navlepiercing
 Labret

Eksterne henvisninger 
 Painful Pleasures Body Mod photo Gallery - Corset Piercing Pictures

Piercing
Knivholt

Knivholt (også Knivholt Herregård eller Knivholt Gård, men egentlig Knivholt Hovedgaard) er en gård beliggende umiddelbart vest for Frederikshavn ved hovedvejen til Hjørring. Gården er oprindeligt fra 1300-tallet, men har været brændt ned flere gange. Gården bliver en hovedgaard i 1419. I 1600-tallet overtages flere af gårdene af officerer fra flåden. De nuværende bygninger er fra 1700-tallet og er renoveret efter længere tids forfald i 1990erne.

Gården var under 2. verdenskrig udgangspunkt, da tyskerne opførte Flyveplads Frederikshavn. En del af flyvepladsen som besættelsesmagten byggede, var to værkstedshangarer. I den ene af dem er der i dag en udstilling om flyvepladsen.

I nærheden findes Knivholt Skov.

Ejere 
Nogle af de vigtigste slægter her på gården var: Lunge og Panter 

 Niels Ovesen Panter 
 1419 Anders Jacobsen Lunge 
 1428 – 1535 Mange panthavere 
 1535 Mogens Juel 
 1590 Mogens Mogensen Juel 
 Ingeborg Skeel 
 1605 Hans Axelsen Arenfeldt 
 1611 Niels Arenfeldt 
 1632 Hans Dyre 
 1679 Hans Arenfeldt 
 1702 Otte Arenfeldt 
 1720 Hans Lorents Arenfeldt 
 1753 Chr. Jensen Møenbo 
 1774 Peter Leth 
 1792 Jens Madsen Rosborg 
 1818 Christoffer Madsen Rosborg 
 1853 Carl Vilhelm Uldall 
 1883 Frits Peter Adolph Uldall 
 1902 N. Rasmussen 
 1907 C. G. Frederiksen 
 1929 C. Helmer Frederiksen 
 1965 H. Frederiksens dødsbo

Referencer 

Herregårde i Hjørring Amt
Bygninger, konstruktioner og anlæg i Frederikshavn
FIFA 08

FIFA 08 er et fodboldspil i rækken af FIFA-spil for år 2008. FIFA 2008 er det første FIFA-spil til Wii, Xbox 360, Nintendo DS og PlayStation 3, hvor der desuden er nye taster. I FIFA 08 er tilføjet en ny type gameplay, "Be A Pro," hvor spillere styrer en specifik spiller på banen, frem for skiftevis forskellige på hele holdet.

Soundtrack 
 Carpark North, "Human"
 Kenna, "Out of Control"
 Peter Bjorn and John, "Young Folks"
 Madness, "Sorry"

Referencer 

Computerspil fra 2007
FIFA-serien
Nintendo DS-spil
PlayStation 2-spil
PlayStation 3-spil
PlayStation Portable-spil
Wii-spil
Windows-spil
Xbox 360-spil
Jukeboks

Jukeboks eller Jukebox er en maskine, der gennem møntindkast og knappestyring kan spille melodier fra plader eller CDer. Jukebokse blev masseproducerede fra 1889 og blev oftest placeret på offentlige steder som caféer osv. De var meget populære tidligere og er fortsat i brug på mange serveringssteder i Danmark.

Traditionelt er jukeboksene ganske store og tunge maskiner med en afrundet top og belyst. De har knapper med bokstaver og tal, så kunden selv kan indlægge den enkelte sangs kode fra en oversigt på forsiden. Det amerikanske firma Wurlitzer er en af de mest kendte producenter og de producerer nu også en speciel iPod Edition Jukebox, kaldet "One More Time CD- iPod" Jukebox. Ved hjælp af en fonograf og en skivespiller opfandt Louis Glass og William S. Arnold jukeboksen.

Eksterne henvisninger 

Lydudstyr
Flyveplads Frederikshavn

Flyveplads Frederikshavn var en flyveplads, anlagt af tyskerne under besættelsen, umiddelbart vest for Frederikshavn.

Opførelsen 
Arbejdet med at anlægge flyvepladsen gik i gang få uger efter at Danmark blev besat. Flyvepladsen blev anlagt som en del af Forsvarsområde Frederikshavn der desuden dækkede modstandsreden Frederikshavn Havn, støttepunktsgrupperne Frederikshavn Syd og Frederikshavn Nord samt sperriegelet Frederikshavn (i alt blev der anlagt lidt over 100 bunkere i Frederikshavnsområdet).

Det tyske luftvåben Luftwaffe havde oprindeligt tiltænkt flyvepladsen som en satellit-plads for den langt støre plads ved Aalborg. Valget ved hovedgården Knivholt havde flere grunde: Terrænet var fladt, der var skov og infrastruktur på stedet (veje og elektricitet). Basen blev lavet til at huse 1.500 soldater og indeholdt køkken- og badefaciliteter hertil. Desuden blev opført militære installationer som kommandobunker, hospitalsbunker, en radio-, pejle- og relæstation samt kontroltårn og -bunker. Endeligt blev der også oprettet værksteder, depoter og en brandstation. De fleste af disse bunkere blev anlagt i skoven og der er rester fra en del af dem i dag.

Der blev anlagt en øst/vest gående landingsbane (parallet med den nuværende Hjørringvej), to hangarer og et større antal opmagasineringspladser i den nærliggende skov samt taxi-veje, der forbandt flyveområdet. De to hangarer og en del af taxi-vejen findes stadigvæk.

Operationelt 
Flyvepladsen var oprindeligt tiltænkt som en satellit-plads for den langt større flyveplads ved Aalborg. Flyvere der skulle til Norge kunne mellemlande og tanke op her, hvorved de fik forlænget deres operationsradius. Den teknologiske og krigsmæssige udvikling gjorde dog at flyvepladsen kun i begrænset omfang blev anvendt til dette. I stedet tjente den primært som uddannelsesområde for tyske flyvere.

Eksterne kilder 

Lokaliteter i Danmark i 2. verdenskrig
Nedlagte lufthavne i Danmark
Bygninger, konstruktioner og anlæg i Frederikshavn
Transport i Frederikshavn
Varel

Varel er en by i Landkreis Friesland, Niedersachsen i Tyskland. Byen ligger nær Jade floden og Jadebusen. Byen ligger 15 km syd for Wilhelmshaven og 30 km nord for Oldenburg.

I 2003 havde flyfabrikken Airbus 1.172 ansatte i Varel.

Henvisninger 

Byer i Niedersachsen
Akrostikon

Et akrostikon er et digt, hvor de forreste eller sidste bogstaver i hver linje, eller i tilfælde af at det er en bog, hver side, danner ét, flere ord eller anden sammenhæng. James May fra bilprogrammet Top Gear er kendt for at lave et akrostikon via startordene på hver side i bilmagasinet Autocar.

Se også
 Steganografi

Poesi
Kryptografi
Jadebusen

Jadebusen er en havbugt i Nordsøen ved kysten af Tyskland.

Bugten har et areal på omkring 180 km². Bugten blev dannet i perioden 1100-1600, da landskabet Rüstringen flere gange blev ramt af stormflod. Det meste af Rüstringen ligger nu på bunden af Jadebusen.

Havnebyen Wilhelmshaven ligger ved den vestlige bred af bugten.

Historie 
Jadebusen blev til den 17. februar 1164 ved den såkaldte Julianenflut, som ifølge samtidige kilder krævede 20.000 menneskeliv langs Nordsøkysten. Handelsbyen Aldessen (Haroldsheim) forsvandt i bølgerne og ligger nu på Jadebusens bund for altid. Sin største udstrækning fik Jadebusen ved Antonioversvømmelsen den 16. januar 1511 da ødelæggelserne efter oversvømmelserne i 1509 og 1510 blev fuldendt. I disse tre år forsvandt eller solgtes en stor del af den tyske kyst, og nye bosættelser blev til på højere beliggende områder.

Jadebusen blev udnyttet som både havn for krigsskibe og handelsrejsende i de følgende år. Kong Christian V lod i 1681 bygge byen Christiansborg ved Varel, men vandvejen dit kunne med datidens teknik ikke holdes åben. Derfor opgav danskerne deres projekt om at udvide Danmarks indflydelse vestover i 1693. I begyndelsen af 1700-tallet planlagde zar Peter den Store at anlægge en orlogshavn i Hooksiel, hvor han havde en af mange allierede. Men heller ikke denne nåede længere end til tegnebordet, og det eneste, som er tilbage, er et minndsmærke om det i Hooksiels havn.

Ud over vanskelighederne med at holde vandvejene farbare var også levevilkårene vanskelige langs kysterne, da forsyningerne uden havn blev komplicerede. Preussen formåede til sidst at grundlægge byen Wilhelmshaven i år 1853 på det erhvervede Oldenburgs territorium. Store dele af arbejderstaben led under knapheden på ferskvand og de febersygdomme, som hærgede i områdets sumpmarker. Tidvis var op imod 40 % syge, nogen med malaria.

Ved Preussens erhvervelse af landområdet tog man en stor risiko eftersom det ikke var sikkert at det var mulig at kunne oprette en orlogshavn i Jadebusen. Man begyndte 1854–55 med en måling af vanddybderne i og uden for bugten og fandt langs nordøstsiden af den østfrisiske ø Wangerooge en farbar led som efter bearbejdelse endnu i dag benyttes som farled til Jadebusen. Det første søkort blev til i 1856, og det første officielle søkort blev offentliggjort 1858/59.

Gennem Jadebusen går i dag Tysklands dybeste farled, som imidlertid ikke tillader dybere stikkende fartøjer end tankers. Det er arbejde i gang for at bygge JadeWesterPort på Jadebusens vestside, nord i Wilhelmshaven, og da skal også containerfartøjer kunne gå ind i bugten.

Litteratur 
 Karl-Ernst Behre: Die Geschichte der Landschaft um den Jadebusen, Brune-Mettker GmbH, Wilhelmshaven 2012, 
 Karl-Ernst Behre: Das Moor von Sehestedt − Landschaftsgeschichte am östlichen Jadebusen. Vol. 21 of the Reihe Oldenburger Forschungen
 David Blackbourn: The Conquest of Nature: Water, Landscape, and the Making of Modern Germany (2006)
 Eilert Schimmelpenning: Der Jadebusen und das Schwarze Brack, Schortens, 2004, 

Øst-Frisland
Niedersachsens geografi
Bugter i Nordsøen
Paprika (Capsicum)

Paprika (Capsicum) er en slægt af urteagtige planter, som er udbredt med ca. 30 arter fra det sydlige USA til det sydlige Argentina (Las Pampas). Det er planter med opret, busket vækst og spredte, helrandede blade. Blomsterne er 5-tallige med en tydelig kegle af støvdragere i midten. Farven er som regel hvid, men nogle arter og visse dyrkede sorter har violette blomster. Frugterne er hule bær. Planterne er giftige, men frugterne er spiselige. Sorter af Capsicum annuum dyrkes og sælges som peberfrugt, mens både den og 4 andre arter dyrkes til fremstilling af varianter af krydderierne chili og paprika (eller til brug frisk som smagsgiver).

Her beskrives kun de arter, som dyrkes i Danmark.

 Spansk peber (Capsicum annuum)
 Ajipeber (Capsicum baccatum)
 Ringbægret chili (Capsicum chinense)
 Cayennepeber (Capsicum frutescens)

 Capsicum buforum
 Capsicum campylopodium
 Capsicum cardenasii
 Capsicum chacoense
 Capsicum coccineum
 Capsicum cornutum
 Capsicum dimorphum
 Capsicum dusenii
 Capsicum eximium
 Capsicum flexuosum
 Capsicum galapagoense
 Capsicum geminifolium
 Capsicum hookerianum
 Capsicum lanceolatum
 Capsicum leptopodum
 Capsicum lycianthoides
 Capsicum minutiflorum
 Capsicum mirabile
 Capsicum mositicum
 Capsicum parvifolium
 Capsicum pubescens
 Capsicum rhomboideum
 Capsicum schottianum
 Capsicum scolnikianum
 Capsicum tovarii
 Capsicum villosum

Henvisninger
Paprika

Paprika har flere betydninger:
Paprika (Capsicum) – en planteslægt
Paprika (krydderi) – et krydderi
Pure Pwnage

Pure Pwnage er en canadisk serie på nettet og på den canadiske tv-kanal ShowCase. Showet omhandler hovedpersonen Jeremy (Jarett Cale), og hans bror Kyle (Geoff Lapaire) som altid er bag kameraet. Serien startede i år 2004, og er stadig i gang. Der er indtil videre planlagt 3 sæsoner

Kyle er en filmstuderende der skal bruge testoptagelser til sin film-klasse. Han overtaler sin bror Jeremy til at stille op. Igennem de indtil videre 18 episoder følger man Jeremys liv efterhånden som det udvikler sig.

Web-episodernes historie 

De første par episoder handler egentlig kun om Jeremy, hans venner, hvordan han prøver på at score piger, og hvor man egentlig bare ser ham gå rundt og snakke, uden det helt store formål. I episode 4, "Pwn or be pwned" tager den egentlige historie rigtig fat, hvor Jeremy starter ud med at tabe til en noob. Hans bror, Kyle, får ham overtalt til at tage hen til teh_Masterer. teh_Masterer spørger ganske simpelt Jeremy: "What games do you play?" (hvilke spil spiller du?) hvor Jeremy svarer: "Well... Right now I'm just pwning Zero Hour." (altså... lige nu er det bare Zero Hour.)
teh_Masterer siger da en vigtig sætning, som evindeligt brænder sig fast i Jeremys hukommelse – "If one wants to truly pwn, one must pwn in all games." (hvis én virkelig vil pwne, må én pwne i alle spil.)
Man ser en lang træningssession hvor Jeremy træner sine evner på alle tænkelige måder. Til sidst kæmper de mod hinanden, hvor Jeremy ender med at vinde. Men at der er et dybere formål med det teh_Masterer havde lært Jeremy, ved han endnu ikke.

Tv-seriens historie 

I tv-serien ses det i den vinkel, at web-episoderne skam eksisterer, og at de er blevet populære, men indtil videre er alt mht. teh_Masterer og "micro skills" blevet ignoreret. Jeremy bor derfor også stadig hjemme ved sin mor. I tv-serien annullerer Jeremys mor for internetforbindelsen, og dette skaber store problemer, da han skal nå at spille en StarCraft-match. Sammen med Doug lykkedes det ham at få spillet kampen, og ikke ryge ned fra sin førsteplads på listen over de bedste spillere.

Eksterne henvisninger 
 
 Pure Pwnage

Komedieserier fra Canada
Canadiske tv-serier fra 2000'erne
Canadiske tv-serier fra 2010'erne
Tv-programmer fra Showcase
Fantasillion

Fantasillion er et fiktivt tal på et uspecificeret men meget stort beløb. Udtrykket stammer sandsynligvis fra Anders And hvor Joakim von And ofte beskrives som havende et antal fantasillioner i pengetanken.

Tal
Anders And-universet
Sorthovedernes Hus (Riga)

Sorthovedernes Hus () er en bygning beliggende i den gamle bydel af Riga i Letland. Bygningen blev opført i den første trediedel af det 14. århundrede af Sorthovedernes Kompagni, en forening for ugifte tyske handelsmænd bosiddende i Riga. Større restaurationsarbejder blev udført på bygningen i årene 1580 og 1886, hvor størstedelen af ornamenteringen blev tilføjet. Bygningen blev sønderbombet den 28. juni 1941 af den tyske værnemagt og nedrevet i 1948. Den nuværende bygning er en tro kopi opført i årene fra 1995 til 1999.

Eksterne henvisninger 

Bygninger, konstruktioner og anlæg i Riga
Svenska Handelsbanken

Svenska Handelsbanken AB, kendt som Handelsbanken er en af de største banker i Norden med hjemmemarkeder i Sverige, Norge, Finland, Storbritannien, Holland og Danmark.

Handelsbanken er en universalbank med et komplet udbud af finansielle tjenester for såvel privatkunder som erhvervskunder.

Koncernen har datterselskaberne Handelsbanken Finans, Handelsbanken Kapitalforvaltning, Handelsbanken Liv, Handelsbanken Capital Markets og Handelsinvest, der opererer på det danske marked.

Banken blev grundlagt i 1871 som Stockholms Handelsbank og fik sit nuværende navn i 1956. Ved opkøbet af realkreditinstituttet Stadshypotek i 1997 blev banken Skandinaviens største. Norske Bergensbanken blev opkøbt i 1999, og i 2001 fulgte opkøbet af et livsforsikringsselskab.

Banken har i dag mere end 800 filialer og er repræsenteret i alle væsentlige finanscentre i resten af verden – i alt i mere end 20 lande.

www.handelsbanken.com

Handelsbanken i Danmark 

I 1991 åbnede Handelsbanken et repræsentationskontor i Danmark. Året efter åbnede Handelsbanken sin første filial for erhvervskunder, og i 1996 åbnede banken for privatkunder i Danmark.

Sideløbende med Handelsbankens voksende aktiviteter i Danmark og åbning af flere nye filialer, besluttede banken at købe Midtbank i 2001 og Lokalbanken i 2008. Dermed var Handelsbanken repræsenteret med mere end 50 filialer beliggende i København, Nordsjælland samt vest- og midtjylland.

Da Handelsbanken gik ind på det danske marked, var der nogen spænding om banken ville kalde sig "Handelsbanken" eller "Svenska Handelsbanken", da navnet "Handelsbanken" indtil 1990 havde været brugt af Kjøbenhavns Handelsbank, der opgik i Danske Bank.

I Danmark består Handelsbanken af filialnettet. Alle filialer tilbyder den fulde produktpalette til både private og virksomheder og fungerer helt selvstændigt som banker i banken.

I Danmark arbejder ca. 750 medarbejdere i 55 filialer samt i Handelsbanken Capital Markets, Handelsbanken Kapitalforvaltning og Handelsbanken Kredit.             

Handelsbanken har i oktober 2021 besluttet at trække sig ud af det danske marked og sælge sin danske virksomhed.

Noter

Eksterne henvisninger 
www.handelsbanken.dk
 www.handelsinvest.dk

Banker fra Sverige
Virksomheder i Stockholm
Jødisk begravelsesplads

En jødisk begravelsesplads (Hebr. בית עלמין "Beit Almin", el. "det evige hus") er et hvilested for de døde på linje med kristne  kirkegårde. Alle jødiske begravelsespladser er ”til varig benyttelse”, dvs. de må efter jødisk tradition aldrig sløjfes.

De tidlige jødiske begravelsespladser lå uden for byerne. I begyndelsen blev de døde begravet med hovedet rettet mod Jerusalem, men det ændredes. Gravstenene blev i tiden omkring Haskalah indhugget både på hebraisk og det lokale sprog. På dette tidspunkt var mange familiegravstene mere ekstravagante end tilsvarende kristne.

På en jødisk gravsten er der foruden navn og dato, der for det meste er skrevet på hebraisk, også en inskription over selve navnet. Enten står det פּ״נ eller פּ״ט. Det er en hebraisk forkortelse for "Her hviler..." 

En almindelig jødisk tradition er at lægge en småsten på gravstenen. Ifølge traditionen er det for at vise, at nogen har besøgt graven. 

Under nazismen blev mange jødiske gravsteder slettet.

De største jødiske begravelsespladser i Europa er den nye jødiske begravelsesplads i Łódź og begravelsespladsen i Weissensee i Berlin.

De ældste jødiske begravelsespladser i Danmark er Mosaisk Nordre Begravelsesplads i Møllegade på Nørrebro i København (1693), den mosaiske begravelsesplads i Fredericia (ca. 1700) og den tilsvarende i Nakskov (ca. 1700).

Se også 
 Mosaisk Nordre Begravelsesplads 
 Mosaisk Vestre Begravelsesplads

Referencer

Eksterne henvisninger og referencer 

Jødedom
Begravelsespladser